DA Den Europæiske Unions Tidende C 291/19

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 291/10)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

ANSØGNING OM GODKENDELSE AF EN ÆNDRING, JF. ARTIKEL 53, STK. 2, FØRSTE AFSNIT, I FORORDNING (EU) Nr. 1151/2012

»ACEITE DE TERRA ALTA/OLI DE TERRA ALTA«

EU-nr.: ES-PDO-0105-01382 — 5.10.2015

BOB ( X ) BGB ( )

1. Ansøgende sammenslutning og legitim interesse

Consejo Regulador de la DOP Aceite de Terra Alta [kontrolinstans for den beskyttede oprindelsesbetegnelse »Aceite de Terra Alta«] C/Povet de la Plana, s/n 43780 Gandesa TARRAGONA SPANIEN Tlf.+34 977420474 Webside: www.dopoliterraalta.com E-mail: info@dopoliterraalta.com

Kontrolinstansen for den beskyttede oprindelsesbetegnelse »Aceite de Terra Alta«, som alle producenter og forarbejdere af olien, som er omfattet af BOB'en »Aceite de Terra Alta« eller »Oli de Terra Alta«, er tilknyttet, har en legitim interesse i at indsende en ændringsanmodning.

2. Medlemsstat eller tredjeland

Spanien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☒ Bevis for oprindelse — ☒ Produktionsmetode — ☐ Tilknytning — ☒ Mærkning — ☒ Andet (emballage, kontrolorgan og logo)

4. Type ændring(er)

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet:

Beskrivelsen af produktet er blevet ændret og suppleret på grundlag af data fra analyser og smagninger udført over de seneste 10 år samt ændringer i metoderne til organoleptisk vurdering af olier. Der blev navnlig foretaget følgende ændringer:

— Organoleptiske egenskaber: Med hensyn til udseende udgår vendingen »ikke sløret eller plumret«, da det ligger implicit i termen »uden urenheder«. Med hensyn til farve er beskrivelsen udvidet til også at omfatte oplysninger om farven i starten af olivenolieproduktionsåret. Med hensyn til smag og duft er der lavet en beskrivelse af udviklingen i egenskaben »frugtagtig« i løbet af sæsonen. Parametrene for at udtrykke resultaterne af analysen af produktet er også blevet opdateret for at bringe dem på linje med Det Internationale Olivenråds metode til organoleptisk vurdering af jomfruolivenolie i henhold til den gældende europæiske forordning om kendetegnene for olivenolie og de i den forbindelse anvendte metoder. Denne ajourføring omhandler udskiftning af smagspanelets minimumskarakter med medianen af mangler (Md), medianen for egenskaben »frugtagtig« (Mf) og den maksimale intensitet af skarphed og bitterhed. Endvidere blev henvisningen til aromatiske noter af mandel og nødder revideret på grundlag af smagsnoter. Denne tabel over organoleptiske egenskaber udskiftes derfor: »Udseende Uden urenheder, klar, ikke »sløret« eller plumret Farve Gul med bleggule til gyldne nuancer Smag Fin smag af mandler og umodne valnødder, frugtagtig i begyndelsen af produktionsåret og mere sødlig efterhånden som året skrider frem Minimumskarakter ved panelprøvesmagning 6,5 « med denne: »Udseende Uden urenheder, klar Farve Først på sæsonen er farven grøn eller grøngul. Efterhånden som året skrider frem, antager den en gul farve, der kan spænde fra bleggul til gylden Smag Fin mellemstærk til stærk frugtagtig smag af mandler og/eller umodne valnødder, som kan blive sødere med en lettere frugtagtig smag, efterhånden som året skrider frem. Median af mangler (Md) 0 Median for egenskaben »frugtagtig« (Mf) ≥ 2,5 Median for bitterhed ≤ 6 Median for skarphed ≤ 6«

— Fysisk-kemiske egenskaber: Parametrene for »Maksimalt vandindhold og flygtige stoffer« og »Maksimale urenheder« udgår. Dette skyldes, at de europæiske bestemmelser om egenskaber for olivenolie og olie af olivenpresserester og om de relevante analysemetoder ikke anser disse for at være kvalitetsparametre for vurdering af olierne.

Elementer, der garanterer, at produktet har oprindelse i området:

Det foreslås at forenkle og strukturere denne sætning, så den stemmer overens med eksisterende sporbarheds- og kontrolsystemer og med udarbejdelsen af de seneste specifikationer. Henvisningen til »følgedokument«, som skulle ledsage enhver forsendelse af beskyttet olie, udgår, eftersom sporbarheden kan sikres på anden måde.

Det foreslås derfor at udskifte den nuværende ordlyd »Dokumentation for, at produktet stammer fra det geografiske område« i specifikationen:

»Kontrol og certificering: Disse grundlæggende elementer garanterer produktets oprindelse. De omfatter følgende processer: Oliven, der ankommer til udvindingsanlæggene, er af de godkendte sorter og kommer fra bedrifter, der er anført i registeret over bedrifter, som føres og kontrolleres af kontrolinstansen. Olivenerne presses, og olien udvindes i anlæggene i produktionsområdet, som er registreret i kontrolinstansens register over oliemøller. Den olie, der udvindes på denne måde, skal evalueres i overensstemmelse med procedurerne i specifikationen. Den opbevares og pakkes i virksomheder beliggende i det afgrænsede område og registreres i registeret over emballerings- og markedsføringsvirksomheder, som føres af kontrolinstansen. Oliens fysisk-kemiske og organoleptiske egenskaber analyseres. Kun olie, som består hele kontrolproceduren, emballeres og markedsføres med den oprindelsesbetegnelse og med den etiket, den bagetiket eller det nummererede kvalitetssegl, som er udstedt af kontrolinstansen. Det nummer, som kontrolinstansen angiver på etiketten for emballeringsvirksomhederne, afhænger af det produkt, som producenten har leveret til disse virksomheder, og af kapaciteten af de beholdere, som produktet skal markedsføres i. Alle engrosforsendelser af olie, som er omfattet af denne oprindelsesbetegnelse, og som bevæger sig fra én registreret virksomhed til en anden, skal ledsages af et bevægelsesdokument udstedt af kontrolinstansen på den måde, som den bestemmer, for at opretholde certificeringen.«

med følgende tekst fordelt på tre overskrifter: »sporbarhed«, »operatørers selvovervågning« og »kontrol og certificering«.

»Sporbarhed Ved gennemførelse af sporbarhed i alle trin af produktionen, fremstillingen og emballeringen kan oprindelsen af den olie, som er omfattet af BOB'en, verificeres. For at sikre korrekt sporbarhed og overvågning af produktspecifikationen skal følgende opstilles: Et register over producenter og jordlodder Et register over oliemøller Et register over emballerings- og markedsføringsvirksomheder Registrerede operatørers selvovervågning De registrerede operatører fører fortegnelser over de kontroller, de selv udfører, for at bevise, at de overholder kravene i specifikationen. Minimumsindholdet af denne selvovervågning er defineret i kvalitetsstyringsvejledningen. Kontrol og certificering BOB'en skal kontrolleres af det certificeringsorgan, som overvåger det system af kontroller, som registrerede operatører selv udfører, samt sporbarhed og kontrol med produktionsprocessen og det færdige produkt. Overvågningen består af periodiske inspektioner, gennemgang af dokumentation (registre) og kvaliteten af den emballerede olie. Såfremt kravene i denne specifikation ikke overholdes, må olien ikke markedsføres under BOB'en »Aceite de Terra Alta« eller »Oli de Terra Alta«.«

Produktionsmetode:

— Kravet om, at olivenfrugterne skal transporteres til oliemøllerne i særlige tremmekasser, er fjernet. Baggrunden herfor er, at fordi høst- og transportsystemerne hele tiden udvikler sig, var det ikke nødvendigt at begrænse dem, så længe integriteten af olivenfrugterne bevares.

— Minimumsalderen (fem år) for de træer, som olivenfrugterne kommer fra, er blevet fjernet. Dette skyldes, at nye plante- og dyrkningsteknikker giver mulighed for en optimal olivenproduktion, inden de når denne alder.

Mærkning:

Der er tilføjet et krav om at medtage oplysningen »beskyttet oprindelsesbetegnelse« eller forkortelsen »BOB« sammen med det registrerede navn i overensstemmelse med de gældende regler.

Andet:

— Emballering: Den begrænsning, som ligger i, at olien skal tappes i oprindelsesområdet, udgår, da der ikke er behov for, at dette skal ske i det afgrænsede geografiske område, eftersom de aktuelle sporbarheds- og kontrolsystemer sikrer en kvalitetsgaranti for produktet. Der er således foretaget ændringer i alle de afsnit i specifikationen, som er påvirket af denne ændring. Disse kan findes på listen nedenfor: — »Geografisk område«: Sætningen »Området for klargøring og emballering er det samme som produktionsområdet« udgår og erstattes af »Klargøringsområdet er det samme som produktionsområdet. Emballering foretages ikke nødvendigvis i det afgrænsede geografiske område« for at fjerne begrænsningen med emballering ved kilden. — »Elementer, der garanterer, at produktet har oprindelse i området«: Henvisninger til emballering inden for det geografiske område er fjernet. — »Produktionsmetode«: Følgende tre sætninger er fjernet. Disse sætninger forklarede, hvorfor hele produktionsprocessen (herunder emballering) for den beskyttede olie skulle foregå i det geografiske område. »Hele processen fra produktion til emballering foregår i det afgrænsede geografiske område for at beskytte kvaliteten og sikre sporbarheden i processen. Vedrørende kvalitet: Jomfruolivenolie er meget følsom over for ydre påvirkninger, som kan udløse en lang række transformationer og ændringer, og det er derfor afgørende for denne type olie, at hele processen foregår inden for det samme geografiske område. Sporbarhed: Med hensyn til kontrol og certificering er det vigtigt for driften af certificeringsorganet, at hele processen foregår i det afgrænsede geografiske område.« med følgende sætning om emballering: »Emballerings- og mærkningsprocessen kan foregå både i og uden for det geografiske produktionsområde.« — Tilsynsorgan: Oplysninger om tilsynsorganet blev ajourført. — Krav i de nationale bestemmelser: Dette afsnit udgår, eftersom det ikke er et krav i forordning (EU) nr. 1151/2012. — BOB-logoet »Aceite de Terra Alta/Oli de Terra Alta« indgår nu i produktspecifikationen.

ENHEDSDOKUMENT

»ACEITE DE TERRA ALTA/OLI DE TERRA ALTA«

EU-nr.: ES-PDO-0105-01382 — 5.10.2015

BOB ( X ) BGB ( )

1. Betegnelse

»Aceite de Terra Alta/Oli de Terra Alta«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.5. Olie og fedtstoffer (smør, margarine, olie osv.)

3.2. Beskrivelse af produktet med betegnelsen i punkt 1

Ekstra jomfruolivenolie fremstillet af frugten Olea Europea L, primært sorten Empeltre eller en blanding af sorten Empeltre med de sekundære sorter Arbequina, Morruda og Farga. Olien udvindes mekanisk eller med andre fysiske metoder, som sikrer, at olien ikke forringes, og at man bevarer frugtens smag, aroma og egenskaber.

Empeltre er den hyppigst forekommende sort i produktionsområdet og derfor også den sort, der er mest anvendt til fremstillingen af denne olie.

Olivenolie med oprindelsesbetegnelsen Origen Terra Alta har følgende egenskaber:

Organoleptiske

Udseende Uden urenheder, klar Farve Først på sæsonen er farven grøn eller grøngul. Efterhånden som året skrider frem, antager den en gul farve, der kan spænde fra bleggul til gylden Smag Fin mellemstærk til stærk frugtagtig smag af mandler og/eller umodne valnødder, som kan blive sødere med en lettere frugtagtig smag, efterhånden som året skrider frem. Median af mangler (Md) 0 Median for egenskaben »frugtagtig« (Mf) ≥ 2,5 Median for bitterhed ≤ 6 Median for skarphed ≤ 6

Kemiske og fysiske egenskaber:

Maksimalt syreindhold (% af oliesyre) 0,50 Maksimalt peroxidtal (meq. O2/kg) 18 Maksimalt K270 0,20 Maksimalt K232 2,50

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Olivenerne skal dyrkes, og produktet skal udelukkende behandles inden for det geografiske område, som er defineret i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Olivenolien kan emballeres enten i eller uden for det afgrænsede geografiske område, som er beskrevet i punkt 4.

Med henblik på detailsalg skal produktet emballeres i beholdere med en kapacitet på op til fem liter, som er tilladt af den gældende lovgivning.

3.6. Særlige regler for mærkning af det produkt, som betegnelsen henviser til

Betegnelsen »Aceite de Terra Alta« (på spansk) eller »Oli de Terra Alta« (på Catalansk) skal fremgå af emballagen sammen med oprindelsesbetegnelsen (»beskyttet oprindelsesbetegnelse« eller »BOB«) samt de generelle oplysninger, som den relevante lovgivning kræver.

4. Kort angivelse af det geografiske områdes afgrænsning

Produktionsområdet omfatter Terra Alta og visse kommuner i Ribera d'Ebre, som begge er beliggende i den sydvestlige del af den selvstyrende region Catalonien.

Der er tale om følgende kommuner i det geografiske område:

Terra Alta Ribera d'Ebre Arnes Corbera d'Ebre Pinell de Brai Ascó Batea Gandesa Pobla de Massaluca Flix (alle arealer undtagen matrikelnummer 13, 18, 19, 20 og 21) Bot Horta de Sant Joan Prat de Comte Riba roja d'Ebre Caseres La Fatarella Vilalba dels Arcs

5. Tilknytning til det geografiske område

De beskyttede olivenolier produceres og forarbejdes i den sydlige del af Ebro-dalen. Den mangfoldige topografi og det faktum, at dette er en indlandsregion langt fra haven betyder, at den betragtes som et overgangsområde mellem et højlandsklima og et kontinentalt Middelhavsklima. Hvad angår jord og klima, er den kendetegnet ved tre vigtige faktorer:

— Højde: Området ligger på en højslette med en gennemsnitlig højde på 400 m over havet og består af kalkholdig jord med meget lav fertilitet.

— Naturlige barrierer: Tre bjergmassiver mødes i området: »Pàndols« og »Cavalls« med en maksimal højde på 700 m og den vigtigste »Els ports de Beseit«, hvor de nordligste toppe når en højde på 1 400 m. Alt dette skaber et karakteristisk terræn, som giver et unikt mikroklima med et indre middelhavsklima med ekstreme temperaturer, store temperaturområder og tørke om sommeren.

— Vinde: Hertil, og som følge heraf, kommer, at områdets vinde spiller en meget vigtig rolle, ikke så meget på grund af deres styrke (de er ikke særligt stærke) som på grund af deres bidrag til olivendyrkningen. De to vigtigste vinde i området er »Garbinada« og »Cerç«.

Egenskaberne i den olivenolie, som er beskyttet af BOB'en, kommer fra den vigtigste sort, »Empeltre«, som er en oprindelig sort, der traditionelt dyrkes i området. Den er værdsat for sit høje olieindhold og oliens fremragende kvalitet. Denne sort vokser naturligt og udelukkende i hele Ebro-dalen og De Baleariske Øer. Det geografiske område for BOB'en »Aceite de Terra Alta« eller »Oli de Terra Alta« svarer præcist til den sydlige del af denne dal. Det er en sort, som er perfekt tilpasset jordbunden og det karakteristiske klima i BOB'ens produktionsområde. Dette skyldes, at den ikke blev indført for nylig, men er et resultat af naturlig udvælgelse, som afstedkom en hårdfør sort, der er tilpasset dårlig jordbund og modstandsdygtig over for tørke og kulde. Det er den traditionelle og vigtigste sort i Terra Alta, og det er også den eneste sort, der dyrkes begge steder. Sorten Empeltre er så vigtig og speciel i Terra Alta, at den også kaldes »Terra Alta« på planteskoler.

Højden, de naturlige barrierer, der former områdets terræn, samt vindene skaber sammen et unikt mikroklima i området. Dette påvirker direkte oliventræets livscyklus og dermed dens frugt — olivenerne — og den olie, der produceres af dem.

Hvad angår vindene, bringer sydvestenvinden »Garbinada« den fugtighed, som er nødvendig for dyrkning af oliventræer. Takket være sine karakteristika og sin hyppighed forebygger den kolde og tørre nordvestenvind »Cerç« mange sundhedsproblemer (svampe), fremmer en problemfri olivenmodning og gør det muligt at levere sunde oliven til møllerne.

Historisk er »Aceite de Terra Alta« og »Oli de Terra Alta« resultatet af en lang tradition, eftersom det siges, at olivendyrkning blev bragt til Terra Alta af araberne. I 1192, ved overgangen fra arabisk til kristendom, var produktionen af olie i området allerede en af hjørnestenene i landbrugsproduktionen (Cartes de Poblament de Gandesa, 1992). Antoni Mascaró skriver endvidere i sin bog »Mis memorias« (1948), at oliven omkring 1787 var det vigtigste produkt i kommunen Batea i Terra Alta efterfulgt af korn og vin. I denne bog kan man læse, at »olivenhøsten, som giver denne egn sin solide velstand, i år var på 21 000 kander a 38 pund, dvs. 31 920 arrobas […]«. Dette betyder, at en by, som på den tid havde en befolkning på mindre end 1 000 indbyggere, producerede 350 ton olivenolie, svarende til 1 800 ton oliven, hvilket giver en idé om betydningen af olivenolieproduktionen i det 18. århundrede. Omkring midten af det 19. århundrede fortsatte dens betydning, og olivenolie tegnede sig for den største del af dyrkningsarealet i det nuværende Terra Alta, hvilket er meget mere end i dag (Diccionario Geográfico-Estadístico-Histórico de España af Pascual Madoz, 1847). Han roste også dens kvalitet og hævdede, at der i Gandesa-området »[…] produceres store mængder fin olie, hvede og rug […]«.

Det geografiske områdes naturlige faktorer har derfor formet den naturlige udvælgelse af oliven, som egner sig til produktion af olivenolie. Kombineret med områdets lange historie med olivendyrkning (som er knyttet til alle trin i forbindelse med dyrkning og forarbejdning, fra opdyrkning til høst, når olivenerne er mest modne, samt forarbejdning) giver dette mulighed for at producere olivenolie af den bedste kvalitet med en god og frugtagtig smag af mandler og/eller umodne valnødder.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning

http://gencat.cat/alimentacio/pliego-aceite-terra-alta

(1) EUT L 343 af 14.12.2012, s. 1.